text: Undersøger fund af bevidstløs mand
  04 oktober 2013 kl. 12.53
  Syd- og Sønderjyllands Politi undersøger omstændighederne omkring en 52-årig mand fra Felsted ved Aabenraa, som fredag formiddag blev fundet bevidstløs ved sin bopæl.
  Manden er blevet indlagt på sygehuset, men er fortsat ukontaktbar. Han har skader, der gør, at politiet rutinemæssigt for en sikkerheds skyld har indledt undersøgelser af hans bopæl og fundstedet, oplyser Syd- og Sønderjyllands Politi i en pressemeddelelse.
  Undersøgelserne foregår med hunde og med politiets teknikere. Også folk i området bliver afhørt. Det er fortsat muligt, at der intet kriminelt er sket, men da det endnu ikke kan afvises med sikkerhed, fortsætter undersøgelserne indtil videre.
  Den 52-årige blev fundet ved bopælen på Gråstenvej. Huset ligger lidt tilbage fra vejen.
  Politiet teknikere stillede ved middagstid et telt op ved findestedet for at undgå, at eftermiddagens regnvejr skulle ødelægge eventuelle spor.
  